Un oficial FRF contestă decizia lui Radu Drăgușin de a semna cu Tottenham: ”Mai bine ar fi rămas la Genoa”
Radu Drăgușin s-a despărțit de Genoa la începutul anului și a decis să semneze cu Tottenham.
Impresarul fotbalistului a dezvăluit că internaționalul român nu va continua la Tottenham în cazul în care nu va deveni titular.
Andrei Vochin, oficial al Federației Române de Fotbal, susține că Drăgușin s-a grăbit când a decis să plece la gruparea engleză și ar fi fost mai bine să rămână la Genoa.
”(n.r. – despre faptul că Drăgușin nu joacă la Tottenham) Orice jucător care nu joacă are o problemă din punctul ăsta de vedere. Şansa e că totuşi se antrenează într-un grup foarte puternic. Când îl ai pe Son la antrenamente, e foarte bine. Nu e acelaşi lucru ca la un meci, e o problemă.
Cred că era mai bine când era la Genoa. Mi-ar fi convenit mai mult să fi rămas la Genoa până la finalul sezonului, având în vedere situaţia de la Tottenham”, a spus Andrei Vochin, potrivit Orangesport.
Radu Drăgușin este cotat la 25 de milioane de euro de site-urile de specialitate și a prins doar șase meciuri în Premier League, adunând 229 minute.